《玉笙引》
宋代·张简

我尝蹑轻鸿，浮空度瑶阙。醉看碧桃花，吹笙弄明月。

仙人王乔董双成，为作春水流花声。昆崙十三凤，飞舞相和鸣。

曲终飘然上鹤去，逸韵散落天风清。自从失脚堕尘世，飞梦尚缭芙蓉城。

浮丘公，今不见，白玉龟台走雷电。云和妙曲杳无闻，万壑松风洗清怨。

作者简介：张简，号槎溪（《诗渊》册一页四一○）。今录诗五首。